Χένρυκ Σιεμιράντζκι

Ο Χένρυκ Σιεμιράντζκι (πολωνικά: Henryk Hektor Siemiradzki, 24 Οκτωβρίου 1843 – 23 Αυγούστου 1902) ήταν Πολωνός ζωγράφος, ιδιαίτερα γνωστός για την ακαδημαϊκή ζωγραφική του με σκηνές από την ελληνορωμαϊκή αρχαιότητα.

 Ο Σιεμιράντζκι γεννήθηκε στο χωριό Νοβομπελγκορόντ (σήμερα Πετσενέγκ), κοντά στην πόλη Χάρκοβο (Kharkiv) της Ουκρανίας και ο πατέρας του ήταν στρατιωτικός γιατρός στην υπηρεσία του Ρώσου τσάρου. Σπούδασε στο γυμνάσιο του Χαρκόβου, όπου πήρε κάποια σκιώδη μαθήματα ζωγραφικής με τον Καρλ Μπριουλόφ (Karl Briullov, 1799 - 1852). Στη συνέχεια εγγράφηκε στη φυσικομαθηματική σχολή του πανεπιστημίου στο Χάρκοβο (Kharkov), συνεχίζοντας παράλληλα τα μαθήματα ζωγραφικής. Μετά την αποφοίτησή του από το πανεπιστήμιο, εγκατέλειψε την επιστημονική σταδιοδρομία και εγκαταστάθηκε στην Αγία Πετρούπολη, όπου και σπούδασε ζωγραφική στην Αυτοκρατορική ακαδημία τεχνών από το 1864 ως το 1870. Κατά τα έτη 1870 – 1871, με χορηγία από την Ακαδημία, συμπλήρωσε τις σπουδές του στο Μόναχο της Γερμανίας με καθηγητή το διάσημο ζωγράφο Καρλ φον Πιλότυ (Karl von Piloty, 1826 - 1886). Το 1871 επισκέφτηκε και τη Ρώμη. Το 1873, ο Σιεμιράντζκι τιμήθηκε με τον τίτλο του ακαδημαϊκού στην Αυτοκρατορική ακαδημία τεχνών της Αγίας Πετρούπολης για τον πίνακά του «Ο Χριστός και η αμαρτωλή». Κατά τα έτη 1876 – 1879, εργάστηκε για τις τοιχογραφίες του Καθεδρικού Ναού του Χριστού Σωτήρα στη Μόσχα. Το 1879 προσέφερε ένα από τα πιο διάσημα έργα του, «Οι δάδες του Νέρωνα» (Pochodnie Nerona), που είχε φιλοτεχνήσει το 1876, στο νεοσύστατο πολωνικό εθνικό μουσείο της Κρακοβίας. Πολλά έργα του εκτίθενται σε μουσεία της Πολωνίας, της Ρωσίας και της Ουκρανίας. Ο Σιεμιράντζκι πέθανε στο Στράλκοβο (Strzałkowo) το 1902. Ενταφιάστηκε αρχικά στη Βαρσοβία, αλλά αργότερα τα λείψανά του μεταφέρθηκαν στο εθνικό πάνθεον Skałka στην Κρακοβία. Ως ακαδημαϊκός ζωγράφος, ο Σιεμιράντζκι επικεντρώθηκε στα έργα του σε σκηνές από τη αρχαιότητα ή συνθέσεις από τη ζωή των πρώτων Χριστιανών. Ζωγράφισε επίσης πίνακες με βιβλικά και ιστορικά θέματα, τοπία και προσωπογραφίες. Στα πιο διάσημα έργα του περιλαμβάνονται και οι ζωγραφιστές κουρτίνες της σκηνής στο Θέατρο Γιούλιους Σλοβάτσκι της Κρακοβίας. Μια επιλογή από τα πιο σημαντικά έργα του Χένρυκ Σιεμιράντζσκι περιλαμβάνει: «Νύμφη» (1869, Πινακοθήκη Τέχνης Λβοφ, Ουκρανία) «Ο Μέγας Αλέξανδρος και ο γιατρός Φίλιππος της Ακαρνανίας» (1870) «Ρωμαϊκό όργιο στα χρόνια του Καίσαρα» (1872, Ρωσικό Μουσείο, Αγία Πετρούπολη, Ρωσία) «Ο Χριστός και η Αμαρτωλή» (1875, Ρωσικό Μουσείο, Αγία Πετρούπολη, Ρωσία) «Ο πρίγκιπας Αλέξανδρος Νιέφσκι υποδεχόμενος τους απεσταλμένους του Πάπα» (περ. 1876, σχέδιο, Ρωσικό Μουσείο, Αγία Πετρούπολη, Ρωσία) «Ελληνίδα γυναίκα» (1877, Πινακοθήκη Τέχνης Λβοφ, Ουκρανία) «Επικίνδυνο παιχνίδι» (περ. 1880, Ιστορικό και Μουσείο Τέχνης Περεγιασλάφ, Ουκρανία) «Νύχτα της παραμονής του Αϊ – Γιαννιού, Ivan Kupala» (περ. 1880, Πινακοθήκη Τέχνης Λβοφ, Ουκρανία) «Το φυλαχτό» (περ. 1880, Μουσείο Τέχνης Νόβγκοροντ, Ουκρανία) «Χορός ανάμεσα σε σπαθιά» (1881, Πινακοθήκη Τρετιακόφ, Μόσχα, Ρωσία) «Κηδεία Ρώσου ευγενούς» (1883, Κρατικό Ιστορικό Μουσείο, Μόσχα, Ρωσία) «Πολεμιστές του Σβατοσλάβου στη μάχη της Σιλίστρια, το 971 μ. Χ.» (1884) «Το τραγούδι της σκλάβας» (1884, Ιστορικό και Μουσείο Τέχνης Σερπούχοφ, Ουκρανία) «Ψαρεύοντας. Σκηνή από τη ρωμαϊκή ζωή» (1885 -89, Εθνικό Μουσείο Βαρσοβίας, Πολωνία) «Ο Χριστός με τη Μάρθα και τη Μαρία» (1886, Ρωσικό Μουσείο, Αγία Πετρούπολη, Ρωσία) «Η Φρύνη στα Ποσειδώνια της Ελευσίνας» (1889, Ρωσικό Μουσείο, Αγία Πετρούπολη, Ρωσία) «Ο Χριστός και η Σαμαρείτης» (1890, Πινακοθήκη Τέχνης Λβοφ, Ουκρανία) «Βακχανάλια» (1890, Ιστορικό και Μουσείο Τέχνης Σερπούχοφ, Ουκρανία) «Αναχώρηση από το νησί νύχτα» (1890) «Ο Ορφέας στον Άδη» (τέλη 1800, Πινακοθήκη Τέχνης Λβοφ, Ουκρανία) «Ο άσωτος υιός» (19ος αιώνας) «Ο Σωκράτης βρίσκει το μαθητή του Αλκιβιάδη με τις εταίρες» (19ος αιώνας) «Η Ζαν ντ’ Αρκ γονατιστή μπροστά σ’ ένα άγγελο» (τέλη 19ου αιώνα) «Βοσκός παίζοντας αυλό» (Ιδιωτική συλλογή). «The Russian Museum (A pictorial Guide)», p. 85, Palace Editions, Αγία Πετρούπολη, 2005 Henryk Hector Siemiradzki at Olga’ s Gallery